Meghan Markle
Meghan Markle er en amerikansk skuespillerinde, som blev gift med den britiske prins Harry den 19. maj 2018. Hun blev dermed medlem af den britiske kongefamilie med titlen hertuginde af Sussex.
Som anden søn af Kong Charles 3. og afdøde prinsesse Diana er prins Harry nummer fem i arvefølgen til den britiske krone. I maj 2020 annoncerede Prins Harry og Meghan Markle, at de ikke længere ville være en officiel del af kongefamilien, herunder økonomisk uafhængige, og at de ville bosætte sig i Californien. Forud var gået en periode med et meget anstrengt forhold mellem parret og pressen, som de flere gange sagsøgte.
Parret blev forældre til sønnen Archie Mountbatten-Windsor den 19. maj 2019. I et tv-interview med talkshowværtinden Oprah Winfrey på den amerikanske tv-station CBS i marts 2021 annoncerede parret, at deres andet barn, som de på det tidspunkt ventede, ville blive en pige. I samme interview antydede Meghan Markle, at et unavngivet medlem af inderkredsen i kongefamilien havde spurgt til hudfarven på deres nye barn (Meghan Markles mor er afroamerikaner), hvilket førte til en voldsom debat om racisme i kongefamilien.
Parrets datter og barn nummer to blev født 4. juni 2021 og blev døbt Lilibet Diana Mountbatten-Windsor; et navn som har tråde til både prins Harrys mor og bedstemor, idet dronning Elizabeths kælenavn i familien var Lilibet.